  Туспуктэм: Наталия Сильвестрова Наталия Сильвестрова 12+ 27-тӥ шуркынмонэ, Удмурт кыллэн нуналаз, Ижкарын Йӧскалык лыдӟиськонниын адӟытон, квиз но мукет ужрадъёс орчтозы. Со сярысь ужъюртлэн пресс-службаез ивортӥз. 10 часысен 17 час 30 минутозь библиотекаын «Современная удмурткая литература» адӟытон ужалоз. Отын берпуметӥ вить ар ӵоже потэм изданиосын тодматскыны луоз. Озьы ик адӟытонэ, тодмо удмурт писательёслэн ужъёссы сяна, самодеятельной авторъёслэн книгаоссы, литературая огазеяськонъёсъёслэн ёзчиоссылэн бичетъёссы пырозы. 11 часын «Открывая Удмуртию» шаертодон квиз радъяськоз. Школаын, колледжъёсын но вузъёсын дышетскисьёслэн командаоссы элькунлэн историез, лулчеберетэз сярысь тодон-валанъёссэс эскерыны, мадиськонъёслы, логикая йыртӥянъёслы валэктонъёс утчаны быгатозы. 13 часын «Туала удмурт проза проза (2018-2023 гг.)» лекциез кылзӥськыны луоз. Сое кылтодосъя кандидат, лыдӟетъюртысь Йӧскалык но шаертодон литературая но библиографияя центрысь ӧнерчи Лариса Дмитриева нуоз.  17 часын Светлана Поторочиналэн «Разноцветье = Турлы буёло улонэ» книгаеныз тодматскон ортчоз. Отчы авторлэн удмурт кылын кылбуръёсыз, веросъёсыз, тодэ ваёнъёсыз, драма сценаосыз пыризы. Писатель ужъёсаз семья, вордскем шаер, инкуазь, нылпиос, ож сярысь гожъя, лулпушлыксэ, яратонзэ но улонзэ возьматэ. Ужрадъёсы пыронэз дунтэк. Тодэ вайытом, Удмурт кыллэн нуналэзлы сӥзем ужрадъёс озьы ик Калыкъёслэн эшъяськон юртазы радъяськозы. Нош Казаньын улӥсь удмуртъёс квартирник дасяло. Тегъёс: удмурткыл Удмурткыллэннуналэз Йӧскалыклыдӟетъюрт Ижкар Удмуртия  